Doložka finančných, ekonomických, environmentálnych vplyvov a vplyvov na zamestnanosť
 
Prvá časť: odhad dopadov na verejné financie.

Návrh materiálu má priamy finančný dopad na štátny rozpočet, ekonomický dopad na rozpočet štátnych fondov, obcí, vyšších územných celkov. V súlade s Programovým vyhlásením vlády SR z novembra 2002, v ktorom sa vláda SR zaväzuje prijať účinné opatrenia na podporu informatizácie spoločnosti doriešením inštitucionálnej podpory na odbornej a administratívno-legislatívnej úrovni, ako aj pripraviť podmienky pre sústredenie kompetencií v oblasti rozvoja informačnej spoločnosti z rôznych orgánov na jeden regulačný orgán.  Materiál predpokladá postupné budovanie inštitúcie schopnej horeuvedené záväzky vlády SR zodpovedne realizovať a plniť v plnom rozsahu. Materiál vychádza z predpokladu, že na rozvoj informačnej spoločnosti v regionálnych podmienkach má byť zo štrukturálnych fondov použitých rádovo okolo 3 miliardy Sk na tri roky. Ak očakávaná spoluúčasť SR je priemerne okolo 35%, tak minimálne financie vyčlenené zo štátneho rozpočtu umožňujúce čerpanie týchto fondov predstavujú 1.05 miliardy  Sk, alebo 350 mil. Sk ročne. Nadrezortné projekty súvisiace so zavádzaním elektronických on-line služieb pre fyzické a právnické osoby, integráciou základných registrov, prepojením národných a regionálnych zdravotníckych infraštruktúr a databáz s infraštruktúrou EÚ, postupné zapojenie SR do informačných sietí EÚ a iné projekty a programy, si budú vyžadovať ďalšie investície, pohybujúce sa rádovo okolo niekoľko 100 miliónov Sk ročne. Teda minimálny odhad financií vyčlenených z rozpočtu na oblasť informatizácie spoločnosti je 500 miliónov Sk na rok. Je nutné podotknúť, že tak ako štrukturálne fondy aj rozpočtové zdroje sú viazané na konkrétne programy a projekty vyplývajúce zo stratégie a akčného plánu. Tieto budú následne zaradené do programového financovania na základe rozhodnutí vlády SR.
 
Druhá časť: odhad dopadov na obyvateľov, hospodárenie podnikateľskej sféry a iných právnických osôb.
 
Predpokladá sa priaznivý dopad na obyvateľov v zmysle zvýšenej úrovne. Navrhovaný dokument je stimulom pre ekonomický a sociálny rozvoj, zefektívňuje podnikateľské procesy znižovaním nákladov obchodných transakcií. Stanovené požiadavky otvárajú nové podnikateľské možnosti a posilňujú regionálny rozvoj. Opatrenia navrhované v oblasti verejnej správy vedú k zvyšovaniu administratívnych kapacít, zefektívňovaniu chodu štátnej a verejnej správy, znižovaniu možností korupcie a v konečnom dôsledku k šetreniu času, ľudí a verejných financií.
 
Tretia časť: odhad dopadov na životné prostredie.	
 
Dopad na životné prostredie sa nepredpokladá
 
Štvrtá časť: odhad dopadov na zamestnanosť.
 
Predpokladá sa pozitívny dopad na zamestnanosť a konkurencieschopnosť hospodárstva a to nie len v rozvinutých mestských oblastiach, ale hlavne v regiónoch s vysokou nezamestnanosťou a nevýraznými možnosťami ďalšieho rozvoja v tradičných priemyselných odvetviach.